Offroad-racing

**Offroad-racing** eller **terrengløp** er en type motorsport hvor man kjører i terrenget med ulike kjøretøy - inkludert biler, lastebiler, motorsykler, terrengmotorsykkel og buggyer - som ofte er modifiserte for formålet. De kjører på forskjellige underlag, som i ørken, snø eller gjørme.

## Løpene
### Ørkenrally
Ørkenløp begynte tidlig på 1900-tallet. Løpene kan være fra kortere rundbane løyper til løp som går over mange dager. Kjøretøyene man benytter er vanligvis spesialbygget for formålet og kan være crossykkel, terrengmotorsykkel, boggier, SUV-er, pickuper eller lastebiler.

Det er flere forskjellige ørkenrally rundt om i verden, hvorav Rally Dakar sannsynligvis er det mest kjente. Det er også den vanskeligste og farligste på grunn av de forræderske sanddynene. Da rallyet gikk i Afrika, var det den konstante trusselen fra ulike terrorgrupper i de afrikanske landene som rallyet gikk gjennom. På grunn av dette ble 2009-rallyet holdt i Sør-Amerika. Fra 2020 har rallyet blitt kjørt i Saudi-Arabia. Det er hele 78 dødsulykker siden starten i 1979, den siste dødsulykken (frem til 2023) skjedde under den syvende etappen av 2020-utgaven av rallyet. Den portugisiske motorsykkelføreren Paulo Goncalves døde etter en ulykke 276 kilometer inn i etappen.

Baja 1000 er et annet kjent off-road-rally som går gjennom ørkenen på Baja California-halvøya i Mexico. Det er kjent for å være et av de mest utfordrende off-road-rallyene i verden. Abu Dhabi Desert Challenge er et årlig rally som går gjennom ørkenen i Abu Dhabi. Rallye Aïcha des Gazelles er et rally som går gjennom ørkenen i Marokko. Det spesielle med dette rallyet er at det kun er for kvinner.

### Isracing
:*Utdypende artikkel: [[Isracing]]*
Isracing er en type racing som foregår på frosne innsjøer, elver eller spesielt preparerte isbaner, og kan kjøres med biler, motorsykler, snøscootere, terrengmotorsykler eller andre motoriserte kjøretøy. Siden lav temperatur er en forutsetning for is, er utendørs isracing mest utbredt på de nordlige breddegrader, som i Nord-Europa, Canada og det nordlige USA. Utendørsbaner kan gjerne variere i lengde fra et par hundre meter til flere kilometer. Innendørsarrangementer holdes vanligvis på ishockebaner, og da som regel kun for motorsykler og terrengmotorsykler.

### Extreme E
:*Utdypende artikkel: [[Extreme E]]* 
Extreme E er en FIA-godkjent internasjonal offroad-racing som bruker elektriske SUV-er med spesialbygget understell og karosseri for løp i terrenget. Extreme E er opptatt av å øke bevisstheten for følgene av klimaendringer. Serien fremmer også likestilling i motorsport ved å kreve at alle lag består av en kvinnelig og en mannlig sjåfør som deler like kjøreoppgaver. Løpene går i forskjellig terreng, også ørken og snø.

### Motocross
:*Utdypende artikkel: [[Motocross]]* 
Motocross er en motorsport som kjøres med en crossykkel på egne baner med enten jord, sand eller lignende som underlag. Løp kjøres vanligvis over to heat, eller to omganger. På det meste så kan det være opptil 30 startende hvor de første 100 meterne er en rett slette, før de kommer inn i en krapp sving. Resten av banen er sammensatt av hopp, svinger for å holde farten nede.

### Enduro
:*Utdypende artikkel: [[Enduro]]*
Enduro er en motorsykkel og snøskutersport der det kjøres på baner i tøft terreng. Navnet er den italienske og spanske oversettelse av det engelske ordet «endurance», som på norsk betyr *utholdenhet*. Rally Dakar er et typisk enduro-løp.

### Rock crawling
Rock crawling innebærer å kjøre spesialiserte kjøretøy over ekstremt utfordrende terreng. Målet med rock crawling er å navigere gjennom en løype som er designet for å teste grensene til kjøretøyets fjæring, trekkraft og manøvrerbarhet. Rock crawling krever høy grad av ferdighet og erfaring.

### Bil-trail
Bil-trail er en europeisk versjon av rock crawling der 4-hjulsdrevne biler skal komme seg igjennom en rekke seksjoner med færrest mulig prikkbelastninger. Prikkbelastninger gis for f.eks. rygging eller berøring av banemarkeringer. Det finnes klasser for alt fra originalbiler til helt spesialbygde biler og vanskeligheten i banene varierer fra klasse til klasse. Det kjøres nordisk mesterskap og europeisk mesterskap som enkelt konkurranser over en helg og norgescup bestående av flere en serie cuprunder igjennom sesongen.

### Ultra4 racing
Ultra4 er en relativt ny form for off-road-racing som kombinerer elementer av rock crawling og ørkenracing. Ultra4-kjøretøy er designet for å være svært allsidige og i stand til å håndtere en rekke terrengtyper, inkludert rock crawling-løyper og høyhastighets ørkenløp. Ultra4-løp kombinerer vanligvis av rock crawling og høyhastighets ørkenracing-seksjoner. I tillegg inkluderer løp ofte korte løp på lukkede løyper, og legger til enda en dimensjon til denne spennende formen for racing.

### Beach racing
En avlegger av enduro og motocross for motorsykler og terrengmotorsykkeler er beach racing. Banen er merket opp på en strand, ofte med menneskeskapte hopp og sanddyner som blir konstruert for å gjøre banen tøffere.

### Trial
:*Utdypende artikkel: [[Trial]]*
Trial er en motorsykkelidrett som går ut på å kjøre i vanskelige terreng uten å sette føttene i bakken. Kjøringen foregår stående på motorsykkelen i sakte fart. Man kjører i løyper som blir laget i terrenget, og de kalles «seksjoner». I seksjonene kan det være stein, trestammer, røtter eller annet som gjør det vanskelig å komme fram.

### Truck trial
Truck trial er en motorsport som involverer kjøring av lastebiler over hindringer og utfordrende terreng. Det er en konkurranse som tester sjåførens ferdigheter og kjøretøyets evne til å takle ulike typer hindringer. Konkurransene kan være organisert i forskjellige formater, inkludert tidsløp, poengbaserte konkurranser og knockout-konkurranser. Europa Truck Trial er serie konkurranser som avholdes hvert år.

### Offroad bakkeløp (Formula Off Road)
:*Utdypende artikkel: [[Bakkeløp]]*
Bakkeløp kjøres også offroad med både motorsykler og bil. Dette er populært i mange land, i de fleste land kjøres det kun med motorsykler (såkalt MC Hillclimp) Disse kjøres som regel opp en enkelt bakke på tid der raskeste tid vinner. Det kan ofte være vanskelig å komme opp så blandt de som ikke klarer dette rangeres resultatlisten etter hvem som kommer lengst.

Formula Offroad er en islandsk form for bakkeløp som har spredt seg til resten av de nordiske landene og de siste årene også begynt å testes i USA. Denne konkurranseformen kjøres i en serie løyper lagt i bratta sandbakker der deltageren får poeng etter hvor langt den kommer i hver bakke. En eller to av løypene kan også kjøres på tid, der raskeste tid får flest poeng etter en satt skala.

### Monstertruck-racing / monsterrace
I USA begynte man på midten av 1980-tallet å kjøre løp med monstertrucker. Konkurransene er ofte lagt opp som knock out konkurranser på korte parallele baner, på samme måte som i dragrace, men med hopp og skrotbiler i banen som monstertruckene må passere over. Løpene kjøres både innendørs og utendørs. I senere tid har også freestyle konkurranser blitt populære der deltagerene gjør hopp, triks og stunt på banen en og en og får poeng av dommerene utifrra hva de presterer.

I Norden oppsto sent på 1980-tallet en avart av amerikansk monstertruck racing som kalles monsterrace. Der kjøres ombygde 4-hjulsdrevne biler, spesialbygde biler og full størrelse amerikanske monstertrucker på paralelle hinderbaner etter knock-out-prinsippet. Sporten var stor i Norge på midten av 1990-tallet, men har siden hovedsakelig blitt kjørt i Sverige, men ofte med en del norske deltagere.

## Referanser


## Se også
* Motorsport
* Bilsport
* Enduro